ភរិយា​ប្រធានាធិបតី​អាមេរិក​ថ្លែង​អំពី​វិបត្តិ​ជំងឺ​កូវីដ១៩ នៅ​សន្និបាត​ជាតិ​គណបក្ស​សាធារណរដ្ឋ
លោកស្រី​បាន​មាន​ប្រសាសន៍​ទៀត​ថា៖ «ខ្ញុំ​ដឹង​ថា មនុស្ស​ជាច្រើន​មាន​ការ​រសាប់​រសល់​ហើយ​ខ្លះ ទៀត​មាន​អារម្មណ៍​តែលតោល។ ខ្ញុំ​ចង់​ឲ្យ​អ្នក​ដឹង​ថា អ្នក​មិនមែន​នៅ​ម្នាក់ឯងនោះ​ទេ»។
លោកស្រី Melania Trump ភរិយារបស់ប្រធានាធិបតីសហរដ្ឋអាមេរិកលោក Donald Trump បានសម្តែងនូវការអាណិតអាសូរកាលពីយប់ថ្ងៃអង្គារដល់ពលរដ្ឋអាមេរិកាំងរាប់សែននាក់ដែលបានរងគ្រោះដោយសារជំងឺកូវីដ១៩។ ករណីនេះមានលក្ខណៈផ្ទុយស្រឡះពីស្វាមីរបស់លោកស្រីគឺលោកប្រធានាធិបតី Donald Trump ដែលជារឿយៗ បាននិយាយបន្ថយអំពីផលប៉ះពាល់នៃជំងឺឆ្លងនេះ និងបាននិយាយថា ជំងឺនេះនឹងបាត់រូបរាង។ លោកស្រី Melania បាននិយាយនៅក្នុងសុន្ទរកថាកាលពីយប់ថ្ងៃអង្គារនៅសេតវិមានថា «ចាប់តាំងពីខែមីនាមក ជីវិតរបស់យើងបានផ្លាស់ប្តូរយ៉ាងខ្លាំង។ ខ្ញុំសូមចូលរួមរំលែកទុក្ខដល់អ្នកដែលបានបាត់បង់មនុស្សជាទីស្រឡាញ់។ ខ្ញុំសូមបន់ស្រន់ដល់អ្នកដែលមានជំងឺ ឬកំពុងមានការឈឺចាប់ឲ្យឆាប់ជាសះស្បើយ»។ លោកស្រីបានមានប្រសាសន៍ទៀតថា៖ «ខ្ញុំដឹងថា មនុស្សជាច្រើនមានការរសាប់រសល់ហើយខ្លះ ទៀតមានអារម្មណ៍តែលតោល។ ខ្ញុំចង់ឲ្យអ្នកដឹងថា អ្នកមិនមែននៅម្នាក់ឯងនោះទេ»។ ការលើកឡើងដូចនេះមានភាពខុសគ្នាយ៉ាងខ្លាំងពីវោហាសាស្ត្រចោទប្រកាន់ខាងនយោបាយកាលពី ២ យប់ដំបូងនៃសន្និបាតជាតិគណបក្សសាធារណរដ្ឋដែលមានរយៈពេល ៤ ថ្ងៃនេះ។ កាលពី ២ យប់ដំបូងនោះ ពួកអ្នកគាំទ្រលោកប្រធានាធិបតី Trump បានវាយប្រហារដោយពាក្យសម្ដីខ្លាំងៗលើលោក Joe Biden បេក្ខជនប្រធានាធិបតីខាងគណបក្សប្រជាធិបតេយ្យ និងបានសរសើរលោក Trump អំពីចំណាត់ការចំពោះវិបត្តិជំងឺកូវីដ១៩ និងចំពោះផលប៉ះពាល់លើសេដ្ឋកិច្ចដែលបណ្ដាលមកពីជំងឺនេះ។ ជាងនេះទៀត លោកស្រី Melania បានសម្តែងអំណរគុណដល់បុគ្គលិកសុខាភិបាលដែលបានព្យាបាលមនុស្សរាប់លាននាក់ដែលឆ្លងជំងឺកូវីដ១៩ នេះ។ លោកស្រីបានមានប្រសាសន៍ថា៖ «អ្នកបានគិតប្រយោជន៍ប្រទេសជាមុន។ ខ្ញុំនិងស្វាមីរបស់ខ្ញុំ សូមថ្លែងអំណរគុណយ៉ាងជ្រាលជ្រៅ»៕